钦定古今图书集成/明伦汇编/交谊典/第022卷 > 册府元龟 > 《辞宣武郑尚书启》罗隐
## 钦定古今图书集成/明伦汇编/交谊典/第022卷 > 册府元龟 > 《辞宣武郑尚书启》罗隐

某启。某闻郑司农之东去绛纱，感深吾道；谢记室之
西辞朱邸，恋切所知。虽定名之分则殊，而怀德之心
不异。其有栖赢乐厩，养病医门。海燕辞巢，即摧萍影；
林鸟绕树，忽轸蓬心。又安得下弃席于诗人，感崩波
于行客？某也风尘下物，天地中材。光逸门寒，无因自
进；扬雄口吃，徒欲解嘲。属者尚书置驿恩宽，敦风志
大。孔文举之千元礼，既忝登门；徐孺子之谒陈蕃，俄
蒙下榻。淹延馆宇，荏苒春秋。稻粱有异于他人，觞豆
时陪于上客。那言此际，遽怆离声。背重德于丘山，揖
红尘于道路。缅怀今日，杳不胜情。加以贡部伤心，名
场落羽，兽因斗困，羊以多亡。前瞻既倦于吹虀，内顾
徒悲于求剑。昔也来惭赋雪，谬称梁苑之游；今则去
类乞师，已抱秦庭之哭。倚征轮而怅望，指断鞭以夷
犹。《尚书》倘或仙客壶中，旁均日月；山公启里，别借篇
题。无令一叶先秋，遂对满堂垂泣。舍此丹须九转，桃
指千年。天也如何，时乎不再。谨启。